## Pravilnik o pogodnostima zatvorenika

### NN 125/2008 (29.10.2008.), Pravilnik o pogodnostima zatvorenika

# MINISTARSTVO PRAVOSUĐA

**3582**

Na temelju članka 132. stavka 5. Zakona o izvršavanju kazne zatvora (»Narodne
novine«, broj: 128/99., 55/00., 59/00., 129/00., 59/01., 67/01., 11/02., 190/03.
– pročišćeni tekst, 76/07. i 27/08.), ministar pravosuđa donosi

## PRAVILNIK

### O POGODNOSTIMA ZATVORENIKA

I. OPĆE ODREDBE

Članak 1.

Ovim Pravilnikom propisuju se uvjeti stjecanja, postupak odobravanja i način
korištenja pogodnosti zatvorenika tijekom izvršavanja kazne zatvora.

Članak 2.

(1) Pogodnosti se sastoje od:
1. ublažavanja uvjeta unutar kaznionice, odnosno zatvora,
2. češćih dodira s vanjskim svijetom.
(2) Vrsta i opseg pogodnosti ovisi o stupnju sigurnosti i ograničenju slobode
kretanja zatvorenika u kaznionici, odnosno zatvoru, ponašanju zatvorenika i
postignutim učincima u izvršavanju pojedinačnog programa izvršavanja kazne
zatvora.
(3) Troškove nastale u svezi s korištenjem pogodnosti iz stavka 1. ovoga članka
snosi zatvorenik.

Članak 3.

Prilikom odlučivanja o odobravanju pogodnosti češćeg dodira s vanjskim svijetom
iz članka 5. ovoga Pravilnika i pogodnosti ublažavanja uvjeta unutar kaznionice
i zatvora – raspored u odjel s blažim uvjetima izdržavanja kazne iste
kaznionice, odnosno zatvora iz članka 4. točke 10. ovoga Pravilnika, za
zatvorenika osuđenog za kazneno djelo iz nadležnosti Ureda za suzbijanje
korupcije i organiziranog kriminaliteta ili iz članka 181. Zakona o kaznenom
postupku, obvezno će se zatražiti i uzeti u obzir sigurnosna procjena i
mišljenje specijalne organizacijske jedinice Ministarstva unutarnjih poslova
nadležne za borbu protiv organiziranog kriminala i korupcije.

II. POGODNOSTI UBLAŽAVANJA UVJETA UNUTAR KAZNIONICE I ZATVORA

Članak 4.

Pogodnosti ublažavanja uvjeta unutar kaznionice, odnosno zatvora jesu:
1. korištenje vlastitog televizijskog prijemnika (veličina ekrana do 51 cm), te
vlastitih audio-vizualnih i informatičkih uređaja bez mogućnosti komunikacije,
na način kojim se ne ometa zatvorenike koji borave u istoj sobi,
2. samostalna priprava hrane i napitaka,
3. uređenje životnog prostora osobnim stvarima (fotografije, sobno bilje i sliku
nastalu njegovim radom u slobodno vrijeme), primjerenog etičkog sadržaja na
način da se ne narušava funkcionalnost životnog prostora i ne ometa zatvorenike
koji borave u istoj prostoriji,
4. češće primanje paketa i primanje paketa čija težina ne prelazi sedam
kilograma,
– u zatvorenoj kaznionici i zatvoru dva puta mjesečno i prigodom blagdana,
– u poluotvorenoj kaznionici tri puta mjesečno i prigodom blagdana,
– u otvorenoj kaznionici četiri puta mjesečno i prigodom blagdana,
5. slobodno raspolaganje određenim novčanim iznosom s pologa unutar kaznionice,
odnosno zatvora, u visini tri dnevnice utvrđene za državne službenike i
namještenike, do tri puta u dvanaest mjeseci,
6. nagrađivanje novčano u visini do 20% od utvrđene bruto osnovice za obračun
plaća državnih službenika i namještenika s kojim slobodno raspolaže i u stvarima
u visini do 10% od utvrđene bruto osnovice za obračun plaća državnih službenika
i namještenika, jedanput u dvanaest mjeseci,
7. nezaključavanje prostorija za smještaj i boravak zatvorenika u trajanju
duljem od propisanog kućnim redom,
8. produljeni boravak u zajedničkim prostorijama u trajanju duljem od propisanog
kućnim redom,
9. produljeni boravak na zraku u trajanju duljem od propisanog kućnim redom,
10. raspored u odjel s blažim uvjetima izdržavanja kazne iste kaznionice,
odnosno zatvora.

III. POGODNOSTI ČEŠĆIH DODIRA S VANJSKIM SVIJETOM

Članak 5.

(1) Pogodnosti češćih dodira s vanjskim svijetom jesu:
1. češći i dulji posjeti obitelji i trećih osoba s nadzorom ili bez nadzora u
kaznionici, odnosno zatvoru,
2. telefoniranje bez nadzora,
3. boravak s bračnim ili izvanbračnim drugom u posebnoj prostoriji bez nadzora,
4. korištenje godišnjeg odmora ili dijela godišnjeg odmora u poluotvorenom ili
otvorenom odijelu kaznionice, odnosno zatvora,
5. izlazak s posjetiteljem u mjestu u kojem se nalazi kaznionica, odnosno zatvor
u trajanju od dva do osam sati,
6. izlazak bez posjeta u mjesto u kojem se nalazi kaznionica, odnosno zatvor u
trajanju od dva do četiri sata,
7. izlazak u mjesto prebivališta, odnosno boravišta ili drugo mjesto, ili
izlazak radi posjeta članovima obitelji ili drugoj osobi u ukupnom trajanju do
sto dvadeset sati mjesečno, a u mjesecima u kojima su blagdani do sto četrdeset
četiri sata,
8. korištenje godišnjeg odmora ili dijela godišnjeg odmora u mjestu
prebivališta, odnosno boravišta ili drugom mjestu.
(2) Pogodnosti češćih dodira s vanjskim svijetom koriste se neradnim danom i
blagdanom, a broj pogodnosti ne može biti veći od broja nedjelja i blagdana u
mjesecu u kojem se pogodnost koristi.

*1. Posjet zatvoreniku u kaznionici, odnosno zatvoru*

Članak 6.

(1) Osim prava na posjete propisane člankom 117. Zakona o izvršavanju kazne
zatvora (u daljnjem tekstu: Zakona) zatvoreniku se može odobriti češća i dulja
posjeta:
1. u zatvorenoj kaznionici, odnosno zatvoru posjet članova obitelji s nadzorom
ili bez nadzora, najviše do tri puta mjesečno i blagdanom u trajanju do dva
sata,
2. u poluotvorenom odjelu zatvorene kaznionice, odnosno zatvora posjet članova
obitelji s nadzorom ili bez nadzora najviše do tri puta mjesečno i blagdanom u
trajanju do tri sata,
3. u poluotvorenoj kaznionici posjet članova obitelji najviše do četiri puta
mjesečno i blagdanom u trajanju do tri sata,
4. u otvorenoj kaznionici posjet članova obitelji najviše do četiri puta
mjesečno i blagdanom u trajanju do pet sati.
(2) Zatvoreniku se može odobriti posjet s nadzorom ili bez nadzora, treće osobe,
jedanput mjesečno u trajanju do dva sata.
(3) Zatvoreniku se neće odobriti posjet treće osobe:
1. koja je bila na izdržavanju kazne zatvora,
2. koja je osuđena na kaznu zatvora i protiv koje se vodi kazneni postupak za
kaznena djela iz nadležnosti Ureda za suzbijanje korupcije i organiziranog
kriminaliteta,
3. protiv koje se vodi kazneni postupak zbog kaznenih djela iz članka 181.
Zakona o kaznenom postupku.

*2. Telefoniranje*

Članak 7.

Zatvoreniku se mogu odobriti telefonski razgovori češći od propisanih kućnim
redom, do četiri puta mjesečno, u trajanju propisanom kućnim redom.

*3. Boravak u posebnoj prostoriji bez nadzora*

Članak 8.

U zatvorenoj kaznionici, odnosno zatvoru zatvoreniku se može odobriti boravak s
bračnim ili izvanbračnim drugom u posebnoj prostoriji bez nadzora do četiri puta
mjesečno, u trajanju do četiri sata.

*4. Korištenje godišnjeg odmora u blažim uvjetima*

Članak 9.

U zatvorenoj kaznionici ili zatvoru zatvoreniku se može odobriti korištenje
dijela ili cijelog godišnjeg odmora u poluotvorenom ili otvorenom odjelu iste
kaznionice, odnosno zatvora ili izvan kaznionice ili zatvora.

*5. Izlazak s posjetiteljem u mjesto u kojem se nalazi kaznionica, odnosno zatvor*

Članak 10.

Zatvoreniku se može odobriti izlazak s posjetiteljem u mjesto u kojem se nalazi
kaznionica, odnosno zatvor:
1. u zatvorenoj kaznionici, odnosno zatvoru, jedanput mjesečno i blagdanom, do
osam sati,
2. u poluotvorenom i otvorenom odjelu zatvorene kaznionice, odnosno zatvora, dva
puta mjesečno i blagdanom do osam sati,
3. u poluotvorenoj kaznionici tri puta mjesečno i blagdanom do osam sati,
4. u otvorenoj kaznionici i otvorenom odjelu poluotvorene kaznionice četiri puta
mjesečno i blagdanom do osam sati.

*6. Izlazak bez posjeta u mjesto u kojem se nalazi kaznionica, odnosno zatvor*

Članak 11.

Zatvoreniku koji ne koristi pogodnosti izlaska iz članka 10. i 12. ovoga
Pravilnika može se odobriti izlazak bez posjeta u mjesto u kojem se nalazi
kaznionica, odnosno zatvor:
1. u zatvorenoj kaznionici i zatvoru do četiri sata, dva puta u dvanaest
mjeseci,
2. u poluotvorenom i otvorenom odjelu zatvorene kaznionice i zatvora do četiri
sata, četiri puta u dvanaest mjeseci,
3. u poluotvorenoj kaznionici do četiri sata, šest puta u dvanaest mjeseci,
4. u otvorenoj kaznionici i otvorenom odjelu poluotvorene kaznionice do šest
sati, osam puta u dvanaest mjeseci.

*7. Izlazak u mjesto prebivališta, odnosno boravišta ili drugo mjesto*

Članak 12.

(1) Zatvoreniku se može odobriti izlazak u mjesto prebivališta, odnosno
boravišta ili drugo mjesto:
1. u zatvorenoj kaznionici i zatvoru u ukupnom trajanju do četrdeset osam sati
mjesečno, a u mjesecu u kojem je blagdan, do sedamdeset dva sata,
2. u poluotvorenom odjelu zatvorene kaznionice, odnosno zatvora u ukupnom
trajanju do sedamdeset dva sata mjesečno, a u mjesecu u kojem je blagdan, do
devedeset šest sati,
3. u poluotvorenoj kaznionici u ukupnom trajanju do devedeset šest sati
mjesečno, a u mjesecu u kojem je blagdan, do sto dvadeset sati,
4. u otvorenoj kaznionici i otvorenom odjelu poluotvorene kaznionice, u ukupnom
trajanju do sto dvadeset sati mjesečno, a u mjesecu u kojem je blagdan, do sto
četrdeset četiri sata.
(2) U mjesecu u kojem će zatvorenik biti otpušten s izdržavanja kazne, odnosno u
kojem će koristiti godišnji odmor izvan kaznionice, prilikom određivanja
trajanja izlaska uzet će se u obzir broj dana provedenih u kaznionici, odnosno
zatvoru u tom mjesecu.
(3) Spajanje odobrene pogodnosti izlaska može se iznimno odobriti ako zatvorenik
iz opravdanih razloga ne iskoristi odobreni izlazak, u kojem slučaju trajanje
izlaska ne može biti dulje od sto dvadeset sati, a u mjesecu u kojem je blagdan
dulje od sto četrdeset četiri sata.
(4) Pogodnost izlaska ne može se spajati s pogodnošću korištenja godišnjeg
odmora izvan kaznionice ili otpuštanjem.
(5) Korištenje pogodnosti izlaska ne može započeti prije 06,00 ni završiti nakon
22,00 sata.
(6) Izvanredni izlazak iz članka 128. stavka 1. točke 6. Zakona može se spojiti
s pogodnošću izlaska iz članka 130. stavka 2. točke 7. Zakona. Izvanredni
izlazak u ovom slučaju može trajati najdulje dvanaest sati.

*8. Posebni uvjet za stjecanje pogodnosti izlaska*

Članak 13.

(1) Prilikom odlučivanja o odobravanju pogodnosti iz članka 12. ovoga Pravilnika
za zatvorenika osuđenog za kazneno djelo iz članka 215.a Kaznenog zakona uvažit
će se mišljenje nadležnog centra za socijalnu skrb.
(2) Prilikom odlučivanja o odobravanju pogodnosti iz članka 12. ovoga Pravilnika
zatvoreniku će se utvrditi uvjeti kojih se mora pridržavati tijekom korištenja
pogodnosti (neposjećivanje određenih mjesta i javnih priredbi, javljanje
policijskoj upravi, odnosno postaji, ispunjavanje obveza i mjera propisanih
programom izvršavanja).

V. POSTUPAK ODOBRAVANJA POGODNOSTI

Članak 14.

(1) Uspješnost pojedinačnog programa izvršavanja kazne zatvora procjenjuje se
trideset dana nakon njegovog donošenja.
(2) Procjenu uspješnosti obavlja tim tretmanske skupine koji čine: službenik
tretmana, pravosudne policije, strukovni učitelj i ostali službenici koji
sudjeluju u provođenju pojedinačnog programa izvršavanja kazne zatvora.
(3) Procjena uspješnosti provođenja pojedinačnog programa izvršavanja kazne
zatvora unosi se u osobnik jedanput mjesečno i o tome izvješćuje stručno tijelo
kaznionice, odnosno zatvora.
(4) Stručno tijelo kaznionice, odnosno zatvora najmanje jedanput u tri mjeseca
razmatra i predlaže upravitelju vrstu i opseg pogodnosti.
(5) U slučaju saznanja o počinjenju stegovnog prijestupa, ranije odobrene
pogodnosti zatvorenik neće koristiti do donošenja konačne odluke u stegovnom
postupku.
(6) Kod utvrđivanja pogodnosti iz članka 12. ovoga Pravilnika, osim ocjene iz
područja ponašanja, rada i strukovne izobrazbe te uspješnosti u provođenju
skupnih, pojedinačnih i posebnih programa posebno će se cijeniti:
– vrsta i okolnost počinjenog kaznenog djela,
– vrijednosni stavovi prema počinjenom kaznenom djelu,
– reakcija žrtve i obitelji žrtve,
– reakcija šire društvene zajednice,
– aktualno stanje u obitelji zatvorenika,
– aktualne okolnosti u zajednici.

Članak 15.

Stupanjem na snagu ovoga Pravilnika prestaje važiti Pravilnik o pogodnostima
zatvorenika (»Narodne novine«, broj: 115/01.).

Članak 16.

Ovaj Pravilnik stupa na snagu danom objave u »Narodnim novinama«.

Klasa: 011-01/08-01/6
Urbroj: 514-13-08-1
Zagreb, 28. listopada 2008.

Ministar
**dr. sc. Ivan Šimonović**, v. r.

Pravilnik, NN 125/2008-3582
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)